Afta long fes eva apiarens blong hem long Oceania Champions League, Vanuatu klab jampion hemi kam blong presentem las wik wan full set blong uniform i go long olgeta rafri blong sekon divisen.
Las wiken i lukim olgeta rafri blong sekon divisen oli werem niufala unifom insaed long kawenu fil blong save ofisietem olgeta maj.
Hemi no isi blong wan klab hemi save mekem olsem, mo from hemia Port Vila Football Association Referee hemi wantem talem bigfala tankio long help blong olgeta Vanuatu klab jampion ya, we oli luk save impotens blong olgeta lokol rafri.
Port Vila Football Association Competition Manager, Florian Sam hemi kamaot blong talem tankio long Erakor long sapot blong hem.
“PVFA hemi glad blong luk kaen sapot olsem i kam long olgeta rafri blong sekon divisen we i gat plante yangfala rafri tu oli interes.
“Developmen blong olgeta rafri hemi bisnis blong yumi everiwan, from witaot olgeta bambae i nogat olgeta maj long Kawenu, Antoinne Rossi mo Port Vila Stadium,” Sam i talem.
“PVFA hemi nidim moa niufala rafri, mo mifala wantem talem tankio long olgeta klab we oli sendem olgeta rafri blong olgeta blong kam helpem lik, be tankio bageken i go long Erakor blong kam fowod mo sapotem olgeta lokol rafri blong yumi.”
tpi_Latn tpi_Latn tpi_Latn eng_Latn tpi_Latn tpi_Latn tpi_Latn